**Κόνιτσα 10/11/2022**

**ΔΕΛΤΙΟ ΤΥΠΟΥ**

**ΕΥΧΑΡΙΣΤΙΕΣ ΔΗΜΑΡΧΟΥ ΠΡΟΣ ΥΠΗΡΕΣΙΑ ΚΑΘΑΡΙΟΤΗΤΑΣ – ΕΓΚΑΙΡΗ ΤΑΚΤΟΠΟΙΗΣΗ ΟΦΕΙΛΩΝ ΔΗΜΟΥ**

Με τη λήξη της καλοκαιρινής – φθινοπωρινής περιόδου, η οποία είναι μια δύσκολη περίοδος ως προς την εξυπηρέτηση των συνδημοτών εξ αιτίας της μεγάλης αύξησης του πληθυσμού στο Δήμο, αισθάνομαι την υποχρέωση να ευχαριστήσω τον αρμόδιο Αντιδήμαρχο Καθημερινότητας κύριο Νικόλαο Τσιαλιαμάνη, καθώς και το μόνιμο και έκτακτο προσωπικό της αρμόδιας υπηρεσίας του Δήμου που υπερέβαλε εαυτόν, ώστε να καλυφθούν οι ανάγκες αποκομιδής απορριμμάτων – συντήρησης δικτύων ύδρευσης κλπ και να έχουμε ένα πολύ καλό αποτέλεσμα.

Επιπλέον, να τονίσω ότι όταν αναλάβαμε τη διοίκηση του Δήμου τον Σεπτέμβριο του 2019, τα χρέη της προηγούμενης δημοτικής αρχής στην Περιφέρεια και τον ΦΟ.Δ.Σ.Α. για τα απορρίμματα ήταν περίπου 200.000 ευρώ.

Όχι μόνο ξεχρεώσαμε με δόσεις τις προϋπάρχουσες οφειλές, αλλά αυτή τη στιγμή είμαστε ο μοναδικός Δήμος στην Ήπειρο με μηδενικά χρέη, γιατί τακτοποιούμε εγκαίρως και τις τρέχουσες οφειλές μας. Το γεγονός αυτό επισημάνθηκε και από τον Αντιπεριφερειάρχη κ. Κώστα Σιαράβα σε πρόσφατη συνεδρίαση του Περιφερειακού Συμβουλίου Ηπείρου, ο οποίος μας συνεχάρη.

Από το Γραφείο Δημάρχου